སེམས་བསྐྱེད་ཀྱི་རྣམ་གཞག་

སེམས་བསྐྱེད་སེམས་བསྐྱེད་པ་ཅེས་པ་ནི་བྱང་ཆུབ་ཀྱི་སེམས་བསྐྱེད་པ་ཞེས་པའི་བསྡུས་མིང་ཡིན་ལ། ལེགས་སྦྱར་གྱི་སྐད་དུ་བོ་དྷི་ཙིཏྟོ་ཏྤཱ་ད་ཞེས་པ་སྟེ། བྱང་ཆུབ་ཀྱི་སེམས་བསྐྱེད་པ་ལ་གོའོ།
ཐེག་པ་ཆེན་པོ་དང་གསང་སྔགས་རྡོ་རྗེ་ཐེག་པའི་གཞུང་ལུགས་ལྟར་ན། སེམས་བསྐྱེད་ནི་བྱམས་སྙིང་རྗེ་ཙམ་མ་ཡིན་པར། གང་ཟག་གི་སེམས་རྒྱུད་རང་དོན་གཅིག་པུའི་བསམ་པ་ལས་བཟློག་སྟེ། ཀུན་ཁྱབ་གཞན་ཕན་གྱི་བསམ་པ་ལ་རྦད་དེ་འགྱུར་བ་གཏོང་བའི་བློ་ཞིག་ཡིན། འདི་ལ་དམིགས་པ་གཉིས་ཡོད་དེ། སེམས་ཅན་ཐམས་ཅད་སྡུག་བསྔལ་ལས་སྒྲོལ་བར་འདོད་པའི་སྙིང་རྗེ་དང་། དེའི་ཆེད་དུ་རྫོགས་པའི་སངས་རྒྱས་ཀྱི་གོ་འཕང་འཐོབ་པར་འདོད་པའི་འདུན་པ་གཉིས་སོ།

བོད་ཀྱི་ལམ་རིམ་དང་བློ་སྦྱོང་གི་གཞུང་ལུགས་ཁག་ལས། སེམས་བསྐྱེད་ནི་ཐེག་ཆེན་གྱི་ལམ་གྱི་ འཇུག་སྒོ་ཉག་གཅིག་ཏུ་བསྔགས་ཡོད།  སེམས་བསྐྱེད་ཀྱི་བློ་འདི་མེད་ན། དགེ་བའི་བྱ་བ་ཇི་ལྟར་ཆེ་ཡང་ཐེག་ཆེན་གྱི་ལམ་དུ་མི་འགྲོ་བར་མ་ཟད། ཕར་ཕྱིན་གྱི་མིང་ཡང་མི་ཐོབ་པར་བཤད།    

བརྡ་ཆད་ཀྱི་འགྲེལ་བཤད་དང་སྒྲ་བཤད།
སེམས་བསྐྱེད་ཀྱི་དོན་གཏིང་ཟབ་པར་རྟོགས་པ་ལ། བོད་ཀྱི་ལོ་ཙཱ་བ་རྣམས་ཀྱིས་ལེགས་སྦྱར་གྱི་སྐད་ལས་ཇི་ལྟར་བསྒྱུར་བའི་ཚིག་གི་དོན་ལ་དཔྱད་དགོས།

བྱང་ནི་ཉོན་མོངས་པ་དང་ཤེས་སྒྲིབ་ཐམས་ཅད་བྱང་བའམ་སྤངས་པ་དང་། ཆུབ་ནི་མཁྱེན་པ་དང་རྟོགས་པའི་ཡོན་ཏན་ཐམས་ཅད་ལ་ཆུབ་པའམ་རྫོགས་པའི་དོན་ཡིན།    

སེམས། འདི་ནི་ཤེས་པ་ཙམ་མ་ཡིན་པར། བསམ་པ་དང་སེམས་ཀྱི་ངོ་བོའམ་སྙིང་པོ་ལ་གོ།

བསྐྱེད། འདི་ནི་སེམས་རྒྱུད་ལ་སྔར་མེད་པའི་བློ་དེ་གསར་དུ་བསྐྱེད་པའམ་གོམས་པར་བྱེད་པའི་དོན་ཡིན།   

ཐེག་ཆེན་གྱི་འཇུག་སྒོ་དང་སེམས་བསྐྱེད་ཀྱི་རིགས་གསུམ།

སེམས་བསྐྱེད་ཀྱི་བློ་འདི་རྒྱུད་ལ་སྐྱེས་པའི་གང་ཟག་དེ་ལ་བྱང་ཆུབ་སེམས་དཔའ་ཞེས་བརྗོད་ཅིང་། དེ་ནི་སངས་རྒྱས་ཀྱི་སྲས་སུ་གྱུར་པ་ཡིན། ༸གོང་ས་མཆོག་གིས། སེམས་བསྐྱེད་ནི་སངས་རྒྱས་ཀྱི་གསུང་རབ་ཡོངས་ཀྱི་སྙིང་པོ་ལྟ་བུ་ཡིན་པར་གསུངས་ཡོད།    

བྱང་ཆུབ་སེམས་དཔའ་རྣམས་ཀྱིས་སེམས་བསྐྱེད་པའི་ཚུལ་ལ་དཔེ་གསུམ་གྱིས་བསྟན་པ་ནི།    

རྒྱལ་པོ་ལྟ་བུའི་སེམས་བསྐྱེད། ཐོག་མར་རང་ཉིད་སངས་རྒྱས་ཀྱི་གོ་འཕང་ཐོབ་པར་བྱས་ནས། དེ་ནས་སེམས་ཅན་རྣམས་འདྲེན་པར་འདོད་པའོ།

མཉན་པ་ལྟ་བུའི་སེམས་བསྐྱེད། རང་དང་སེམས་ཅན་ཐམས་ཅད་མཉམ་དུ་སངས་རྒྱས་ཀྱི་གོ་འཕང་ལ་འགོད་པར་འདོད་པའོ།

རྫི་བོ་ལྟ་བུའི་སེམས་བསྐྱེད། སེམས་ཅན་ཐམས་ཅད་སྔོན་ལ་སངས་རྒྱས་ལ་བཀོད་ནས། རང་ཉིད་རྗེས་སུ་སངས་རྒྱས་པར་འདོད་པ་སྟེ། འདི་ནི་ཤིན་ཏུ་བླ་ན་མེད་པའི་བསམ་པ་ཡིན།

སེམས་བསྐྱེད་ཀྱི་དབྱེ་བ་དང་རྣམ་གྲངས།
སེམས་བསྐྱེད་ལ་རིམ་པ་དང་དབྱེ་བ་མང་དུ་ཡོད་པ་ལས། གཙོ་ཆེ་བ་ནི་ཀུན་རྫོབ་དང་དོན་དམ་*གཉིས་སོ།    

ཀུན་རྫོབ་བྱང་ཆུབ་ཀྱི་སེམས།

འདི་ལ་སྨོན་པ་དང་འཇུག་པ་གཉིས་ཡོད།    

སྨོན་སེམས། སེམས་ཅན་གྱི་དོན་དུ་སངས་རྒྱས་ཐོབ་པར་འདོད་པའི་འདུན་པ་ཙམ་སྟེ། འགྲོ་བར་འདོད་པའི་བློ་དང་འདྲའོ།   

འཇུག་སེམས། དོན་དེ་སྒྲུབ་པའི་ཆེད་དུ་ཕར་ཕྱིན་དྲུག་སོགས་ཀྱི་ཉམས་ལེན་ལ་དངོས་སུ་འཇུག་པ་སྟེ། ལམ་ལ་དངོས་སུ་འགྲོ་བ་དང་འདྲའོ།    

དོན་དམ་བྱང་ཆུབ་ཀྱི་སེམས།

འདི་ནི་ཆོས་ཐམས་ཅད་ཀྱི་གནས་ལུགས་སྟོང་པ་ཉིད་མངོན་སུམ་དུ་རྟོགས་པའི་ཤེས་རབ་ལ་གོ།  ཀུན་རྫོབ་སེམས་བསྐྱེད་ནི་སྙིང་རྗེའི་ཆ་དང་། དོན་དམ་སེམས་བསྐྱེད་ནི་ཤེས་རབ་ཀྱི་ཆ་ཡིན།    

སེམས་བསྐྱེད་སྦྱོང་བའི་མན་ངག་བརྒྱུད་པ།
བོད་ཀྱི་ནང་བསྟན་ལས་སེམས་བསྐྱེད་སྦྱོང་བའི་ཐབས་ལམ་གཙོ་བོ་གཉིས་ཡོད་པ་ནི།    

༡ རྒྱུ་འབྲས་མན་ངག་བདུན།

མན་ངག་འདི་ནི་རྗེ་བཙུན་བྱམས་པ་ནས་ཐོགས་མེད་དང་ཨ་ཏི་ཤ་བརྒྱུད་ནས་བྱུང་བ་ཡིན། དེའི་རིམ་པ་ནི།

མར་ཤེས་པ། སེམས་ཅན་ཐམས་ཅད་རང་གི་མ་མ་བྱས་པ་མེད་པར་ཤེས་པ།

དྲིན་དྲན་པ། མ་རུ་གྱུར་པའི་སེམས་ཅན་རྣམས་ཀྱི་བཀའ་དྲིན་དྲན་པ།

དྲིན་གཟོ་བ། བཀའ་དྲིན་དེ་དག་ལན་དུ་འཇལ་བར་འདོད་པ།

ཡིད་འོང་གི་བྱམས་པ། སེམས་ཅན་རྣམས་ལ་གཅེས་པར་འཛིན་པའི་བློ།

སྙིང་རྗེ་ཆེན་པོ། སེམས་ཅན་རྣམས་སྡུག་བསྔལ་ལས་ཐར་བར་འདོད་པ།

ལྷག་བསམ། སེམས་ཅན་རྣམས་སྡུག་བསྔལ་ལས་སྒྲོལ་བའི་འགན་རང་ཉིད་ཀྱིས་འཁུར་བ།

བྱང་ཆུབ་ཀྱི་སེམས། དེའི་ཆེད་དུ་སངས་རྒྱས་ཀྱི་གོ་འཕང་འཐོབ་པར་འདོད་པའི་བློའོ།

༢ བདག་གཞན་མཉམ་བརྗེ།

མན་ངག་འདི་ནི་སློབ་དཔོན་ཞི་བ་ལྷ་ལས་བརྒྱུད་པ་ཡིན།  འདི་ནི་རང་གཅེས་འཛིན་གྱི་སྐྱོན་དང་གཞན་གཅེས་འཛིན་གྱི་ཡོན་ཏན་བསྒོམས་ནས། རང་དང་གཞན་གྱི་གནས་བབ་བརྗེ་བར་བྱེད་པའི་ཐབས་ལམ་ཁྱད་པར་ཅན་ཞིག་ཡིན།  རྗེ་ཙོང་ཁ་པ་ཆེན་པོས་མན་ངག་འདི་གཉིས་ཟུང་འབྲེལ་གྱི་སྒོ་ནས་ཉམས་སུ་ལེན་པའི་སྲོལ་བཏོད་ཡོད།    

བྱང་ཆུབ་སེམས་ཀྱི་ཕན་ཡོན།
སློབ་དཔོན་ཞི་བ་ལྷའི་སྤྱོད་འཇུག་ལེའུ་དང་པོ་ལས། སེམས་བསྐྱེད་ཀྱི་ཕན་ཡོན་དཔེ་དུ་མའི་སྒོ་ནས་གསུངས་ཡོད་དེ།    

གསེར་འགྱུར་རྩི་ལྟ་བུ། མི་གཙང་བའི་ལུས་འདི་སངས་རྒྱས་ཀྱི་སྐུ་རིན་པོ་ཆེར་སྒྱུར་བར་བྱེད་པ།

བསྐལ་པའི་མེ་ལྟ་བུ། སྡིག་པ་ཆེན་པོ་རྣམས་སྐད་ཅིག་ལ་སྲེག་པར་བྱེད་པ།

དཔའ་བོ་ལྟ་བུ། འཁོར་བའི་འཇིགས་པ་ལས་སྐྱོབ་པར་བྱེད་པ།

ཆུ་ཤིང་མ་ཡིན་པའི་ལྗོན་པ། དགེ་བ་གཞན་རྣམས་འབྲས་བུ་ཐེངས་གཅིག་བྱུང་ནས་ཟད་འགྲོ་བ་དང་མི་འདྲ་བར། སེམས་བསྐྱེད་ཀྱི་དགེ་བ་ནི་འབྲས་བུ་རྒྱུན་མི་ཆད་པར་འབྱུང་བར་མ་ཟད། ཇེ་རྒྱས་སུ་འགྲོ་བ་ཡིན།

མཇུག་བསྡུ།
སེམས་བསྐྱེད་ནི་ནང་པ་སངས་རྒྱས་པའི་ལམ་གྱི་སྙིང་པོ་དང་། བྱང་ཆུབ་སེམས་དཔའི་ལམ་གྱི་འཇུག་སྒོ་ཡིན། འདི་ནི་སེམས་ཅན་ཐམས་ཅད་ཀྱི་ཕན་བདེའི་འབྱུང་གནས་དང་། རྫོགས་པའི་སངས་རྒྱས་ཀྱི་གོ་འཕང་ཐོབ་པའི་རྒྱུ་གཙོ་བོ་ཡིན།  བོད་ཀྱི་ཆོས་བརྒྱུད་ཀུན་གྱིས་སེམས་བསྐྱེད་འདི་ཉིད་ཉིན་མཚན་ཀུན་ཏུ་ཉམས་སུ་ལེན་ཞིང་། བྱང་ཆུབ་སེམས་མཆོག་རིན་པོ་ཆེ། མ་སྐྱེས་པ་རྣམས་སྐྱེད་གྱུར་ཅིག སྐྱེས་པ་ཉམས་པ་མེད་པ་དང་། གོང་ནས་གོང་དུ་འཕེལ་བར་ཤོག། ཅེས་སྨོན་ལམ་འདེབས་སྲོལ་ཡོད།